དེང་རབས་རང་རྒྱལ་འདི་ཉིད་སྒྱུར་བཅོས་སྒོ་དབྱེ་གཏིང་ཟབ་དང་སྤྱི་ཚོགས་རིང་ལུགས་ཀྱི་ཁྲོམ་རའི་དཔལ་འབྱོར་ལམ་ལུགས་འཛུགས་སྐྲུན་བྱེད་བཞིན་པ་དང་དེང་རབས་ཅན་གྱི་ཚན་རིག་དང་རིག་གནས་གོང་འཕེལ་འགྲོ་བ་སོགས་ཕྱི་རོལ་གྱི་སྤྱི་ཚོགས་ཉིན་བཞིན་འགྱུར་ལྡོག་འགྲོ་བའི་དུས་སྐབས་སུ་སློབ་གྲྭ་ཆེན་མོའི་བོད་སྐད་ཡིག་ཆེད་ལས་ཀྱིས་དེང་གི་དུས་སྐབས་དང་འཚམ་པའི་ཤེས་ལྡན་མི་སྣ་གསོ་སྐྱོང་བྱེད་རྒྱུ་དང་།འཆར་ལ་ཉེ་བའི་དུས་རབས་ཉི་ཤུ་རྩ་གཅིག་པའི་ནང་དུ་བོད་རིགས་ས་ཁུལ་ཁག་གི་དཔལ་འབྱོར་དང་རིག་གནས་སོགས་འཛུགས་སྐྲུན་ལ་འཚམ་ཐུབ་པ་བྱེད་རྒྱུ་ནི་དོན་ཆེན་ཞིག་ཡིན་ལ་དཀའ་ཚགས་ཅན་གྱི་ལས་འགན་ཞིག་ཀྱང་རེད།ལེ་ཙན་གོང་མར་འཆད་པ་ལྟར་རང་རེའི་ཆེད་ལས་འདིར་དེང་སྐབས་གནད་དོན་དང་འགལ་བ་གསར་པ་འཕྲད་བཞིན་པ་ལས་མ་འོངས་པར་དེ་དག་དེ་བས་མངོན་གསལ་དུ་གྱུར་རྒྱུ་ནི་སྨོས་མེད་ཡིན།ཡིན་ནའང་རང་རེའི་བོད་ཀྱི་སྲོལ་རྒྱུན་རིག་གནས་དེ་ནི་སྔོན་བྱོན་ལོ་པཎ་མཁས་པ་དུ་མའི་བརྩོན་འགྲུས་དང་སྙིང་རུས་ལ་བརྟེན་ནས་བྱུང་ཞིང་།ད་བར་ལོ་ངོ་སྟོང་ཕྲག་ལྷག་རིང་ལ་མི་རབས་དུ་མའི་བར་རྒྱུད་འཛིན་བྱས་པའི་གནའ་ཤུལ་གྲགས་ཅན་གྱི་རིག་གནས་ཤིག་ཡིན་ལ།དེ་ནི་ཀྲུང་ཧྭ་མི་རིགས་ཀྱི་རིག་གནས་བང་མཛོད་ནང་གི་འོད་སྟོང་འཕྲོ་བའིགལ་ཆེའི་གྲུབ་ཆ་ཞིག་ཀྱང་ཡིན།དེི་ནི་འཛམ་གླིང་ཐོག་ཏུའང་གནས་བབས་ངེས་ཅན་བཟུང་བའི་གནའ་རབས་ཀྱི་རིག་གནས་ཤིག་ཡིན་པས་རྒྱུད་འཛིན་བྱེད་རྒྱུ་ནི་རང་རེའི་མི་རབས་འདིའི་ལོ་རྒྱུས་ཀྱི་འོས་འགན་ཞིག་ཡིན་ལ།ལྷག་པར་དུ་ད་ལྟ་བོད་ཀྱི་རིག་གནས་ཀྱི་བྱ་བར་ཞུགས་བཞིན་པའི་སློབ་གྲྭ་ཆེན་མོའི་དགེ་རྒན་དང་སློབ་གསོའི་ལས་དོན་པ་རྣམས་ལ་རག་ལས་ཡོད།དེར་བརྟེན་རང་རེས་བོད་ཀྱི་སྲོལ་རྒྱུན་རིག་གནས་ལ་དང་ཐོག་ཡང་དག་པའི་ངོས་འཛིན་བྱེད་རྒྱུ་ནི་གལ་ཆེན་ཞིག་ཡིན་པ་དང་།དེའི་གལ་ཆེའི་རང་བཞིན་ལ་སྣང་མེད་བྱེད་མི་རུང་ལ་ཕྱོགས་ལྷུང་གི་ལྟ་བར་ཡང་ཡོ་བསྲང་བྱེད་དགོས།འདིར་བརྗོད་པའི་ཕྱོགས་ལྷུང་གི་ལྟ་བ་ཞེས་པ་དེ་ནི་གཙོ་ཆེ་བ་གཉིས་ཡོད་པ་སྟེ།དེང་སྐབས་མི་ཁག་ཅིག་གིས་བོད་ཀྱི་སྲོལ་རྒྱུན་རིག་གནས་དེ་གནའ་རབས་ཀྱི་རིག་གནས་རྙིང་བ་ཞིག་ཡིན་པས་དེང་དུས་ཀྱི་སྤྱི་ཚོགས་ལ་ཕན་པ་འགྲུབ་མི་ཐུབ་པ་དང་ཡང་ན་ཆོས་ལུགས་ཀྱི་རིག་གནས་ཤིག་ཡིན་པས་དགོས་མེད་ལྟ་བུར་ངོས་འཛིན་བྱེད་པ་དང་།ཡང་ཁག་ཅིག་གིས་དེ་ལས་ལྡོག་སྟེ་བོད་ཀྱི་སྲོལ་རྒྱུན་རིག་གནས་དེ་ནི་འཇིག་རྟེན་གྱི་གནས་ལུགས་མཐའ་དག་སྟོན་པ་དང་ཡང་དག་པར་སྟོན་པའི་མཆོག་ཏུ་གྱུར་པའི་རིག་གནས་ཤིག་ཡིན་པས་དེར་མ་འདུས་པ་དང་མ་དག་པ་མེད་པའི་རྩེར་སོན་པ་ཞིག་ཡིན་པས་དེང་དུས་ཀྱི་རིག་གནས་གསར་པ་རྣམས་སློབ་སྦྱོང་དང་དང་ལེན་བྱེད་པའི་དགོས་པའང་དེ་ཙམ་མེད་པར་ངོས་འཛིན་བྱེད་དོ།།གོང་གསལ་གྱི་ལྟ་བ་དེ་རིགས་ཀྱིས་བོད་ཀྱི་སྲོལ་རྒྱུན་རིག་གནས་དང་ཐ་ན་བོད་མི་རིགས་ལའང་མ་འོངས་པའི་མདུན་ལམ་གྱི་ཐད་གག་རྒྱའི་རང་བཞིན་ཤུགས་ཆེན་གྱུར་སྲིད།རིག་གནས་གང་ཞིག་ཡིན་རུང་ཆེ་ཆུང་ལ་མ་ལྟོས་པར་རང་རང་ལ་ཁྱད་ཆོས་དང་ཕན་འབྲས་ཡོད་ལ།ཆབས་ཅིག་ཏུ་དེར་ཞན་ཆའམ་མ་འདང་བའི་ཆ་ཡང་ངེས་ཅན་ཡོད་སྲིད།དེར་བརྟེན་སྤྱིར་རིག་གནས་གང་ཞིག་ཡིན་རུང་ཡོངས་སུ་དོར་བ་དང་།ཡང་ན་ཡོངས་སུ་བླངས་པ་གཉིས་ཀ་ནོར་འཕྲུལ་གྱི་ཕྱོགས་ལྷུང་ཞིག་ཡིན།བོད་ཀྱི་རིག་གནས་ཀྱང་གནའ་རབས་ཀྱི་རྩ་ཆེའི་རིག་གནས་ཤིག་ཡིན་པའི་ཆ་ནས་གནའ་རབས་ཀྱི་བོད་དང་མཐའ་སྐོར་མི་རིགས་མང་པོའི་ཚན་རིག་དང་ཤེས་རིག་མང་པོ་བསྡུ་ལེན་བྱས་ཡོད་པའི་རིག་གནས་ཤིག་ཡིན་པས་རྦད་དེ་དོར་བ་ནི་གླེན་རྟགས་ཚ་བའི་བྱེད་སྟངས་ཤིག་ཡིན།འོན་ཀྱང་དེར་དུས་རབས་གསར་པ་དང་འཚམས་མ་ཐུབ་པ་དང་ལྷག་པར་དེང་དུས་འཛམ་གླིང་དུ་ཚན་རིག་ལག་རྩལ་བྱ་འཕུར་བ་ལྟར་གོང་འཕེལ་འགྲོ་བཞིན་པ་དེ་དག་ཚང་མ་དགོས་མེད་དང་ཡང་ན་རང་རེའི་སྲོལ་རྒྱུན་རིག་གནས་ལ་དེ་དག་གི་ནུས་པ་ཡོད་པ་དང་དེས་མཚོན་པར་བྱས་ནས་རིག་གནས་དང་ཚན་རིག་གསར་པ་རྣམས་སློབ་སྦྱོང་དང་དང་ལེན་མི་བྱེད་པ་ནི་དེ་ལས་གླེན་རྟགས་ཚ་བ་དང་དེ་བས་མཇུག་འབྲས་ངན་པ་ཐོན་རྒྱུ་ཡིན་པ་སྨོས་མེད་རེད།གལ་ཏེ་རིག་གནས་དང་ཚན་རིག་གསར་པ་དང་ལེན་མ་བྱས་ཚེ་སྲོལ་རྒྱུན་རིག་གནས་ཀྱང་རྒྱུད་འཛིན་བྱེད་ཐབས་བྲལ་བ་ཞིག་ཡིན།ལྷག་པར་དུ་བོད་ཀྱི་སྐད་ཡིག་ཆེད་ལས་ཀྱི་ཤེས་ལྡན་མི་སྣ་གསོ་སྐྱོང་བྱེད་མཁན་རྣམས་ཀྱི་ལས་འགན་གཙོ་བོ་ནི་བོད་ཀྱི་སྐད་ཡིག་ལ་སོགས་པའི་སྲོལ་རྒྱུན་རིག་གནས་དང་དར་སྤེལ་གཏོང་རྒྱུ་དེ་ཡིན་པས་རང་རེས་བྱ་ཐབས་སྤེལ་ནས་དེང་དུས་ཀྱི་རིག་གནས་གསར་བའི་ཤེས་བྱ་དང་ཐབས་ཤེས་གང་མང་གསར་དུ་བླངས་ནས་སྲོལ་རྒྱུན་རིག་གནས་དང་ཕན་ཚུན་བསྡུར་བ་དང་ཕན་ཚུན་ཁ་སྐོང་སོགས་བྱེད་དགོས་པར་སྣང་།